വിധിയെ തോല്പിച്ച് ഇന്ഫന്റ് തോമസ് രാജാക്കാട്: സിബിഎസ്ഇ പത്താം ക്ലാസ് പരീക്ഷയില് തന്റെ വൈകല്യത്തെ തോല്പിച്ചു മികച്ച വിജയം നേടിയ ഇന്ഫന്റ് തോമസ് ശ്രദ്ധേയനായി. അഞ്ചാം വയസില് മാസ്ക്കുലാര് ഡിസ്ട്രോഫി എന്ന മസില് കോശങ്ങള് നശിക്കുന്ന രോഗം പിടിപെട്ട ഇന്ഫന്റ് എട്ടാമത്തെ വയസുമുതല് വീല് ചെയറിലാണ്. 80ശതമാനം വൈകല്യം ബാധിച്ച ഇന്ഫന്റ് കുഞ്ചിത്തണ്ണി ഹോളി ഫാമിലി പബ്ലിക് സ്കൂളില് പഠിച്ചാണ് ഇപ്രാവശ്യം 500 ല് 463 മാര്ക്കോടെ സ്കൂളിലെ നാലാമനായി വിജയിച്ചത്. ഓട്ടോറിക്ഷ തൊഴിലാളിയായ ഇരുപതേക്കര് മലേക്കുന്നേല് ഷൈജി ഷാന്റി ദന്പതികളുടെ മകനായ ഇന്ഫന്റിനെ പിജി ബിരുദധാരിയായ സഹോദരന് ആഷിന് ജോലിക്കുപോകാതെ കൂട്ടിരുന്നു പഠനത്തില് സഹായിച്ചാണ് ഉന്നതവിജയം നേടിക്കൊടുത്തത്.